ממשל ‎ רומס ‎ דמוקרטיה‎ 


משסיימה ‎ הממשלה ‎ את ‎ פרשת ‎ התקציב, ‎ והכנסת ‎ השלימה‎ 
את ‎ חקיקת ‎ חוק ‎ ההסדרים ‎ וחוק ‎ התקציב, ‎ התפנו ‎ מפלגות‎ 
הקואליציה ‎ לנושאים ‎ שעוכבו ‎ לזמן־מה, ‎ ואשר ‎ תכליתם ‎ ריקון‎ 
הדמוקרטיה ‎ הישראלית ‎ ממה ‎ שנותר ‎ בה ‎ בתחום ‎ זכויות ‎ האדם‎ 
והאזרח ‎ והנהלים ‎ הדמוקרטיים ‎ של ‎ הכנסת ‎ עצמה.‎ 

במסגרת ‎ מתקפה ‎ זו, ‎ הניחה ‎ "ישראל ‎ ביתנו" ‎ מחדש ‎ בפני‎ 
הממשלה ‎ את ‎ "חוק ‎ הנכבה", ‎ והפעם ‎ בגרסה ‎ נטולת ‎ עונש‎ 
מאסר ‎ למצייני ‎ יום ‎ הנכבה, ‎ אך ‎ עם ‎ סנקציות ‎ כספיות ‎ על‎ 
"גופים ‎ ציבוריים"‎ (עיריות, ‎ למשל), ‎ שכן ‎ יציינו ‎ אותו.‎ 

במסגרת ‎ מתקפה ‎ זו, ‎ אמורה ‎ הכנסת ‎ להצביע ‎ השבוע ‎ על‎ 
ארבע ‎ הצעות ‎ חוק, ‎ שמטרתן ‎ -  לפגוע ‎ בזכויות ‎ של ‎ אסירים‎ 
ועצירים ‎ פלסטיניים ‎ (מניעת ‎ ביקורים ‎ של ‎ בני ‎ משפחה, ‎ למשל)‎ 
בתואנה ‎ של ‎ "תגמול" ‎ על ‎ תנאיי ‎ כליאתו ‎ של ‎ גלעד ‎ שליט.‎ 

במסגרת ‎ מתקפה ‎ זו, ‎ מונח ‎ על ‎ שולחן ‎ הכנסת ‎ לפני ‎ אישורו‎ 
החוק ‎ "למניעת ‎ הסתננות", ‎ המטיל ‎ עונשי ‎ מאסר ‎ כבדים ‎ על‎ 
פליטים ‎ ועל ‎ מי ‎ שמסייעים ‎ להם.‎ 

במסגרת ‎ מתקפה ‎ זו, ‎ דנה ‎ הכנסת ‎ גם ‎ באישורו ‎ של ‎ החוק‎ 
בדבר ‎ זיהוי ‎ ביומטרי, ‎ הרומס ‎ כליל ‎ את ‎ צנעת ‎ הפרט ‎ ומסכן‎ 
בצורה ‎ חמורה ‎ את ‎ אזרחי ‎ ישראל.‎ 

במסגרת ‎ מתקפה ‎ זו, ‎ מתכוון ‎ שר ‎ המשפטים ‎ להציג ‎ לכנסת‎ 
הצעת ‎ חוק ‎ בדבר ‎ "ברית ‎ הזוגיות", ‎ שנועדה ‎ לכאורה ‎ לפתור‎ 
את ‎ הבעיה ‎ של ‎ מי ‎ שמוגדרים ‎ "חסרי ‎ דת", ‎ שיוכלו ‎ להתחתן‎ 
בינם ‎ לבין ‎ עצמם. ‎ בפועל, ‎ הצעת ‎ חוק ‎ זו ‎ היא ‎ רק ‎ מראית ‎ עין‎ 
של ‎ פתרון, ‎ ומטרתה ‎ האמיתית ‎ -  לחסום ‎ את ‎ הדרך ‎ להנהגת‎ 
נישואים ‎ וגירושים ‎ אזרחיים.‎ 

במסגרת ‎ מתקפה ‎ זו ‎ מתכוונת ‎ הממשלה ‎ להביא ‎ לאישורו‎ 
של ‎ "חוק ‎ מופז", ‎ הבא ‎ לשנות ‎ את ‎ סדרי ‎ הפרישה ‎ מסיעה‎ 
קיימת ‎ ואת ‎ כינונה ‎ של ‎ סיעה ‎ חדשה, ‎ כך ‎ שיתאימו ‎ לפרישתם‎ 
של ‎ ח ״כ ‎ מופז ‎ ועוד ‎ 6  ח״כים ‎ מסיעת ‎ קדימה. ‎ המטרה ‎ - 
צירופם ‎ של ‎ הפורשים ‎ לקואליציה.‎ 

ובעוד ‎ הממשלה ‎ טורחת ‎ על ‎ עוד ‎ שלל ‎ חוקים ‎ אנטי-‎ 
דמוקרטיים, ‎ שלוחות ‎ השלטון ‎ מיישמות ‎ חוקים ‎ אנטי-‎ 
דמוקרטיים ‎ ונהלים ‎ של ‎ ציד ‎ אדם. ‎ כך ‎ פטר ‎ בית ‎ המשפט‎ 
המחוזי ‎ מעונש ‎ את ‎ שי ‎ דרומי, ‎ החוואי ‎ שהואשם ‎ בהריגתו ‎ של‎ 
גנב ‎ בדואי, ‎ בעת ‎ שזה ‎ היה ‎ עם ‎ גבו ‎ אליו, ‎ וזאת ‎ בהסתמך ‎ על‎ 
חוק ‎ שאושר ‎ בכנסת ‎ והמתיר ‎ שימוש ‎ בנשק ‎ במקרים ‎ כאלה.‎ 

המאפיין ‎ את ‎ המתקפה ‎ האנטי-דמוקרטית, ‎ שכמה‎ 
ממרכיביה ‎ תוארו ‎ לעיל, ‎ הוא ‎ תפיסה ‎ גזענית ‎ אנטי-ערבית,‎ 
וזלזול ‎ תהומי ‎ בזכויות ‎ אדם ‎ ובאמנות ‎ בינלאומיות, ‎ שישראל‎ 
חתומה ‎ עליהן.‎ 


נתן ‎ אלתרמן‎ 

צרכי ‎ ביטחון‎ 

לרגל ‎ אחת ‎ הסריקות, ‎ 1950 

דבר ‎ הממשל‎ 
תקיף ‎ בלי ‎ חת:‎ 

"צרכי ‎ ביטון ‎ הם!" ‎ -  ותם ‎ הוויכוח.‎ 
נעקרו ‎ הנשים ‎ מן ‎ הטף ‎ בקת,‎ 
ועכשיו ‎ המצב ‎ כבר ‎ יותר ‎ בטוח.‎ 

טוב ‎ לראות ‎ שהחוק ‎ הוא ‎ ברזל ‎ ולא ‎ גבב‎ 
ויש ‎ יד ‎ חזקה ‎ וסגנון ‎ של ‎ פלד‎ 
האומר: ‎ כל ‎ תלונות ‎ נא ‎ למסור ‎ בכתב...‎ 
גם ‎ בדבר ‎ העיוור ‎ שגורש ‎ עם ‎ הילד.‎ 

איך ‎ הצבענו ‎ אל ‎ 0  ד  ר  היום ‎ לעבור ‎ - 
איך ‎ למדת ‎ זאת, ‎ ציר ‎ אסיפה ‎ מכוננת,‎ 
יהודי ‎ מזייף ‎ דרכיות ‎ מדור-דור,‎ 
מסתנן‎ 

בן ‎ בנה ‎ של ‎ מסתננת...‎ 

קטעים ‎ משיר, ‎ שפורסם ‎ ב-1950, ‎ על ‎ רקע ‎ פעולות ‎ שיטתיות‎ 
של ‎ גירוש ‎ פליטים ‎ פלסטינים, ‎ שחצו ‎ את ‎ הגבול ‎ ושבו‎ 
לכפריהם. ‎ הממסד ‎ הישראלי ‎ כינה ‎ את ‎ הפליטים ‎ "מסתננים".‎ 

"אסיפה ‎ מכוננת" ‎ היה ‎ התואר ‎ של ‎ הכנסת ‎ הראשונה.‎ 
״דרכיות״ ‎ -  דרכונים.‎ 


חד״ש-ת״א‎ 

ביום ‎ ג׳, ‎ 28  ביולי, ‎ בשעה ‎ 20.00 
באולם ‎ הגדה ‎ השמאלית, ‎ אחד ‎ העם ‎ 70 

דיון ‎ פומבי‎ 

דמוקרטיה ‎ במבחן‎ 

חוקים ‎ גזעניים, ‎ חקירות ‎ וגירוש‎ 

בהשתתפות ‎ ח״כ ‎ מוחמד ‎ ברכה, ‎ יו״ר ‎ חד״ש‎ 
אלישבע ‎ מיליקובסקי, ‎ ארגון ‎ סיוע ‎ לפליטים‎ 


זכויות ‎ אדם‎ /2‎ 


עלילות ‎ המלך ‎ פרדיננד ‎ פדהצור‎ 
בקיצור ‎ בגן ‎ לוינסקי‎ 

מאת ‎ בירית ‎ בן ‎ ארי, ‎ מתנדבת ‎ בקו ‎ לעובד‎ 

בספר ‎ הילדים ‎ "עלילות ‎ המלך ‎ פרדיננד ‎ פדהצור ‎ בקיצור",‎ 
גוזר ‎ המלך ‎ גזרה ‎ על ‎ עמו: ‎ נאסר ‎ עליהם ‎ לבטא ‎ את ‎ האותיות‎ 
א/ ‎ ד/ ‎ מ/ ‎ י׳, ‎ ו-ר. ‎ כשמגיעים ‎ תושבי ‎ ממלכתו ‎ להתלונן‎ 
בפניו, ‎ המלך ‎ לא ‎ מבין ‎ מה ‎ הם ‎ אומרים. ‎ אבל ‎ לפי ‎ החוק, ‎ נאסר‎ 
עלינו ‎ לבטא ‎ את ‎ האותיות ‎ א׳, ‎ ד/ ‎ מ׳, ‎ י׳, ‎ ו-ו׳ ‎ -  מתמרמרים‎ 
האנשים, ‎ ולכן ‎ אינך ‎ מבין ‎ אותנו. ‎ זה ‎ אבסורד‎ ! 

כיצד ‎ קשור ‎ המלך ‎ פרדיננד ‎ פדהצור ‎ בקיצור ‎ לענייננו? ‎ מי‎ 
שביקר ‎ בגינת ‎ לוינסקי ‎ שליד ‎ התחנה ‎ המרכזית ‎ בתל ‎ אביב‎ 
בוודאי ‎ תהה, ‎ האם ‎ הוחלפה ‎ ממשלת ‎ ישראל ‎ באותו ‎ מלך‎ 
טיפש ‎ ורשע, ‎ שגזר ‎ גזירות ‎ דרקוניות ‎ על ‎ נתיניו? ‎ ובכן, ‎ בגינת‎ 
לוינסקי, ‎ המשמשת ‎ מקום ‎ מפגש ‎ מרכזי ‎ של ‎ קהילת ‎ מהגרי‎ 
העבודה ‎ בישראל, ‎ החלה ‎ השבוע ‎ רשות ‎ ההגירה ‎ החדשה‎ 
במבצע ‎ גירוש ‎ עצום ‎ בהיקפו, ‎ במסגרתו ‎ נעצרו ‎ בשבוע ‎ אחד‎ 
עשרות ‎ מהגרים ‎ לבדיקה. ‎ ואלה ‎ שלא ‎ הייתה ‎ בידיהם ‎ אשרה‎ 
מתאימה, ‎ לא ‎ משנה ‎ מאיזו ‎ סיבה, ‎ נאספו ‎ והועלו ‎ לאוטובוסים‎ 
שלקחו ‎ אותם ‎ למתקני ‎ מעצר, ‎ משם ‎ יגורשו, ‎ אם ‎ לא ‎ יקרה ‎ להם‎ 
נס, ‎ לארץ ‎ מוצאם.‎ 

אנו ‎ ב״קו ‎ לעובד" ‎ יודעים ‎ כי ‎ רבים ‎ ממהגרים ‎ אלו ‎ הגיעו‎ 
לישראל ‎ לעבוד ‎ כחוק ‎ בהזמנת ‎ ממשלת ‎ ישראל. ‎ מבין‎ 
המועמדים ‎ לגירוש, ‎ רבים ‎ איבדו ‎ את ‎ המעמד ‎ החוקי ‎ שלהם‎ 
בארץ ‎ בגלל ‎ נהלים ‎ מעוותים ‎ שהוציא ‎ משרד ‎ הפנים, ‎ למרות‎ 
שתקופת ‎ השהייה ‎ שהוקצבה ‎ להם ‎ לא ‎ תמה, ‎ ולמרות ‎ שלקחו‎ 
הלוואות ‎ של ‎ אלפי ‎ דולרים ‎ על ‎ מנת ‎ לשלם ‎ דמי ‎ תיווך, ‎ כדי‎ 
לעבוד ‎ באופן ‎ חוקי ‎ במדינת ‎ ישראל.‎ 

אותם ‎ נהלים ‎ מעוותים ‎ כוללים, ‎ לדוגמא, ‎ את ‎ האיסור ‎ על‎ 
מהגרות ‎ עבודה ‎ להיכנס ‎ להריון ‎ בתקופת ‎ שהייתן ‎ בארץ.‎ 
מהגרת ‎ עבודה ‎ שנכנסת ‎ להריון ‎ מאבדת ‎ את ‎ מעמדה ‎ החוקי‎ 
כשלושה ‎ חודשים ‎ לאחר ‎ הלידה. ‎ רק ‎ בישראל ‎ ובסינגפור ‎ קיים‎ 
נוהל ‎ כזה, ‎ שעל ‎ פי ‎ כל ‎ קנה ‎ מידה ‎ הינו ‎ בלתי ‎ אנושי ‎ ומהווה‎ 
הפרה ‎ גסה ‎ של ‎ זכויות ‎ אדם. ‎ הנחייה ‎ אחרת ‎ שוללת ‎ את ‎ המעמד‎ 
של ‎ המהגר ‎ או ‎ המהגרת, ‎ אם ‎ התגלה ‎ שהם ‎ מקיימים ‎ יחסים‎ 
זוגיים ‎ בארץ ‎ או ‎ שיש ‎ להם ‎ קרובי ‎ משפחה ‎ מדרגה ‎ ראשונה.‎ 

המקרים ‎ השכיחים ‎ יותר ‎ הם ‎ עובדים ‎ שסיימו ‎ את ‎ עבודתם,‎ 
אם ‎ משום ‎ שמעסיקיהם ‎ נפטרו ‎ או ‎ שהתפטרו ‎ בעצמם, ‎ והם‎ 
אינם ‎ מצליחים ‎ למצוא ‎ מעסיק ‎ חלופי. ‎ תקצר ‎ היריעה ‎ מלתאר‎ 
את ‎ כל ‎ המקרים, ‎ שבעטיים ‎ מאבדים ‎ מהגרי ‎ עבודה ‎ את ‎ מעמדם‎ 
החוקי ‎ בארץ, ‎ רובם ‎ ככולם ‎ תוצאה ‎ של ‎ אותם ‎ נהלים, ‎ שכנראה‎ 
נועדו ‎ לזרז ‎ את ‎ יציאתם ‎ מהארץ ‎ על ‎ מנת ‎ שאנשים ‎ נואשים‎ 
אחרים ‎ במדינות ‎ עניות ‎ ייקחו ‎ הלוואות ‎ בריבית ‎ גבוהה ‎ ויתנו‎ 
אותם ‎ למתווכים ‎ ישראלים ‎ שיביאו ‎ אותם ‎ לארץ.‎ 

מבצע ‎ הגירוש ‎ הנוכחי ‎ שהמלך ‎ פדהצור ‎ מוביל, ‎ ובהשאלה,‎ 
ראש ‎ מנהלת ‎ ההגירה ‎ החדשה, ‎ יפגע ‎ בעיקר ‎ בעובדות ‎ ועובדים‎ 
המטפלים ‎ בקשישים ‎ ובמוגבלים ‎ שמעסיקיהם ‎ נפטרו ‎ או‎ 
שהעסיקו ‎ אותם ‎ בתנאים ‎ קשים, ‎ שעזבו ‎ ולא ‎ הצליחו ‎ למצוא‎ 
מעסיק ‎ עם ‎ היתר. ‎ חברות ‎ כוח ‎ האדם ‎ מעדיפות ‎ להביא ‎ עובדים‎ 
חדשים ‎ המשלמים ‎ אלפי ‎ דולרים. ‎ מהגרי ‎ העבודה ‎ מגלים,‎ 
שהם ‎ טובים ‎ מספיק ‎ על ‎ מנת ‎ לבנות ‎ את ‎ בתינו, ‎ לעבוד ‎ את‎ 
שדותינו, ‎ ולטפל ‎ בזקנים ‎ ובמוגבלים, ‎ אך ‎ אינם ‎ טובים ‎ מספיק,‎ 
כדי ‎ שיכובדו ‎ זכויות ‎ האדם ‎ הבסיסיות ‎ שלהם. ‎ אלו ‎ מהם‎ 
שלמרות ‎ האיסורים ‎ הולידו ‎ ילדים, ‎ יכלאו ‎ ויגורשו ‎ עם ‎ ילדיהם‎ 


שנולדו ‎ בישראל. ‎ יש ‎ לציין, ‎ כי ‎ ילד ‎ שנולד ‎ בישראל ‎ למהגרי‎ 
עבודה, ‎ בעלי ‎ מעמד ‎ או ‎ לא ‎ בעלי ‎ מעמד, ‎ אינו ‎ זכאי ‎ למעמד‎ 
קבע ‎ לא ‎ כל ‎ שכן ‎ לאזרחות. ‎ מעבר ‎ לזיכרונות ‎ ההיסטוריים‎ 
הקשים ‎ שמעלה ‎ מראה ‎ גירוש ‎ הילדים ‎ ומשפחותיהם, ‎ ישראל‎ 
אף ‎ מפירה ‎ אמנה ‎ בינלאומית ‎ שהיא ‎ עצמה ‎ אשררה, ‎ האמנה‎ 
הבינלאומית ‎ לזכויות ‎ הילד.‎ 

מעבר ‎ לכך ‎ שמבצע ‎ הגירוש ‎ יעלה ‎ למשלם ‎ המיסים ‎ בישראל‎ 
מאות ‎ אלפי ‎ שקלים, ‎ הוא ‎ מהווה ‎ הפרה ‎ בוטה ‎ של ‎ זכויות ‎ אדם,‎ 
זכויות ‎ עובדים ‎ וזכויות ‎ הילד. ‎ זהו ‎ אות ‎ קלון ‎ למדינה ‎ שחרטה‎ 
על ‎ דגלה ‎ את ‎ כבוד ‎ האדם ‎ וחירותו, ‎ עיקרון ‎ ששוב ‎ מתגלה‎ 
כשווה ‎ כקליפת ‎ השום.‎ 


הפגנה ‎ המונית ‎ נגד ‎ גירוש ‎ פליטים‎ 

כאלפיים ‎ מפגינים ‎ צעדו ‎ במוצ״ש, ‎ 18.7, ‎ בדרום ‎ תל-אביב‎ 
בהפגנה ‎ נגד ‎ גירוש ‎ פליטים ‎ ומהגרי ‎ עבודה, ‎ ובמיוחד ‎ נגד‎ 
גירוש ‎ ילדים. ‎ ההפגנה ‎ הסתיימה ‎ בעצרת ‎ בגן ‎ לוינסקי, ‎ בה‎ 
השתתפו ‎ גם ‎ מהגרי ‎ עבודה ‎ ופליטים ‎ מארצות ‎ שונות.‎ 

בעצרת ‎ נשאו ‎ דברים ‎ אלישבע ‎ מיליקובסקי ‎ מארגון ‎ הסיוע‎ 
לפליטים, ‎ ח״כ ‎ דב ‎ הנין ‎ (חד״ש), ‎ ח״כ ‎ ניצן ‎ הורוביץ ‎ <מרצ),‎ 
נציגי ‎ הפליטים ‎ ואחרים.‎ 

עתירה ‎ לבג״ץ ‎ נגד ‎ מדיניות ‎ "חדרה-גדרה"‎ 

ארגוני ‎ זכויות ‎ אדם ‎ עתרו ‎ בשבוע ‎ שעבר ‎ לבג״ץ ‎ נגד‎ 
מדיניות ‎ משרד ‎ הפנים, ‎ שלפיה ‎ פליטים ‎ אינם ‎ רשאים ‎ לשהות‎ 
באזור ‎ המרכז, ‎ אלא ‎ רק ‎ מצפון ‎ לחדרה ‎ או ‎ מדרום ‎ לגדרה:‎ 
מעבר ‎ לפגיעה ‎ בחופש ‎ התנועה ‎ ולהשפלה, ‎ הגירוש ‎ ממרכז‎ 
הארץ ‎ מונע ‎ נגישות ‎ לשירותים ‎ חיוניים, ‎ הניתנים ‎ למבקשי‎ 
מקלט ‎ רק ‎ במרכז. ‎ המשמעות ‎ היא ‎ שילדים ‎ שהחלו ‎ ללמוד‎ 
בתל־אביב ‎ מוצאים ‎ ממוסדות ‎ החינוך; ‎ שמבוגרים ‎ שהחלו‎ 
לעבוד ‎ ולהתפרנס ‎ -  צריכים ‎ לחדול; ‎ שהוגבלה ‎ הגישה‎ 
לארגוני ‎ הסיוע, ‎ המצויים ‎ במרכז, ‎ ונותנים ‎ מענה ‎ לצרכים‎ 
יומיומיים ‎ (רווחה, ‎ בריאות, ‎ דיור); ‎ ועוד. ‎ נוסף ‎ על ‎ כך,‎ 
במדיניות ‎ זו ‎ פטר ‎ משרד ‎ הפנים ‎ את ‎ הערים ‎ המבוססות ‎ במרכז‎ 
הארץ ‎ מן ‎ הצורך ‎ לחלוק ‎ בנטל ‎ הטיפול ‎ בפליטים, ‎ והטיל ‎ אותו‎ 
על ‎ הפריפריה ‎ בלבד.‎ 

לפני ‎ כמה ‎ חודשים ‎ הגישו ‎ ארגוני ‎ זכויות ‎ אדם, ‎ ביניהם‎ 
האגודה ‎ לזכויות ‎ האזרח, ‎ עתירה ‎ נגד ‎ החלטת ‎ משרד ‎ הפנים‎ 
לגרש ‎ פליטים ‎ מאילת. ‎ בעתירה ‎ ניתן ‎ צו ‎ ביניים, ‎ שאסר ‎ על‎ 
הגירוש.‎ _ 

ארה״ב ‎ מפנה ‎ בסיס ‎ צבאי ‎ באקוואדור‎ 

ארצות־הברית ‎ הפסיקה ‎ את ‎ הפעילות ‎ בבסיס ‎ הצבאי‎ 
במאנטה, ‎ על ‎ חוף ‎ אקוואדור, ‎ ונערכת ‎ לפינויו ‎ המלא ‎ עד ‎ ל-18‎ 
בספטמבר. ‎ את ‎ ההחלטה ‎ לא ‎ לחדש ‎ את ‎ החוזה ‎ ל-10 ‎ שנים‎ 
נוספות, ‎ כפי ‎ ביקש ‎ הממשל ‎ האמריקאי, ‎ קיבל ‎ הנשיא ‎ רפאל‎ 
קוריאה.‎ 

החוזה ‎ בדבר ‎ הקמת ‎ הבסיס ‎ הצבאי ‎ האמריקאי ‎ נחתם ‎ ב-‎ 
1999  בתירוץ ‎ של ‎ מלחמה ‎ בהברחת ‎ סמים. ‎ שר ‎ ההגנה ‎ של‎ 
אקוואדור, ‎ חבייר ‎ פונסה, ‎ הבהיר, ‎ כי ‎ הפעילות ‎ נגד ‎ הברחת‎ 
סמים ‎ תימשך, ‎ אך ‎ תנוהל ‎ בידי ‎ כוחות ‎ אקוואדור. ‎ לשם ‎ כך‎ 
נרכשו ‎ עוד ‎ 24  מטוסי ‎ קרב ‎ מברזיל.‎ 

הפילהרמונית ‎ של ‎ ניו־יורק ‎ תנגן ‎ בהבאנה‎ 

התזמורת ‎ הפילהרמונית ‎ של ‎ ניו-יורק ‎ תנגן ‎ שני ‎ קונצרטים‎ 
באולם ‎ אמדיאו ‎ רודאן ‎ בהבאנה ‎ -  ב-31 ‎ באוקטובר ‎ וב-1‎ 
בנובמבר. ‎ נוכח ‎ הביקוש ‎ הצפוי ‎ לכרטיסים, ‎ החליטו ‎ המארחים‎ 
להעביר ‎ את ‎ הקונצרט ‎ גם ‎ לאלה ‎ שיאזינו ‎ לו ‎ בפארק ‎ הסמוך.‎ 


\כלכלה ‎ חברה/3‎ 


"מס ‎ הבצורת" ‎ במשל ‎ לתקציב ‎ שאושר‎ 

ביום ‎ בו ‎ הצביעה ‎ הכנסת ‎ על ‎ התקציב, ‎ פורסם, ‎ כי ‎ קצב ‎ הגידול ‎ השנתי ‎ במדד‎ 
המחירים ‎ לצרכן ‎ עלה ‎ ל־4.8%, ‎ ואילו ‎ מספר ‎ המובטלים ‎ כבר ‎ הגיע ‎ ל־260 ‎ אלף.‎ 


הנתונים ‎ הטריים ‎ על ‎ הגידול ‎ הנמשך ‎ במספר ‎ המובטלים‎ 
ועל ‎ עליית ‎ מדד ‎ המחירים ‎ ביוני ‎ ב-0.9 ‎ אחוז ‎ היו ‎ התשובה‎ 
הניצחת ‎ לנאומו ‎ הזחוח ‎ של ‎ שר ‎ האוצר ‎ יובל ‎ שטייניץ, ‎ בדבר‎ 
"ההצלחה ‎ הכבירה ‎ של ‎ ממשלת ‎ נתניהו ‎ לאשר ‎ תוכנית‎ 
כלכלית ‎ נפלאה". ‎ מול ‎ הסכנה ‎ של ‎ דפלציה ‎ (עלייה ‎ מקבילה‎ 
במחירים ‎ ובאבטלה), ‎ אישר ‎ הרוב ‎ הקואליציוני ‎ בכנסת‎ 
תקציב, ‎ המעלה ‎ מחירים ‎ (באמצעות ‎ העלאות ‎ מסים), ‎ ומעביר‎ 
20  מיליארד ‎ שקלים ‎ לבנקים ‎ ר׳ ‎ בנושא ‎ גם ‎ בעמוד ‎ האחרון).‎ 

בדיונים ‎ על ‎ אישור ‎ התקציב ‎ וחוק ‎ ההסדרים, ‎ הדגישו‎ 
הח״כים ‎ של ‎ חד״ש, ‎ כי ‎ חוק ‎ ההסדרים ‎ הוא ‎ חוק ‎ עוקף‎ 
דמוקרטיה, ‎ המלא ‎ במכות ‎ חברתיות ‎ ובחלוקת ‎ מתנות‎ 
לעשירים.‎ 

הפקעה ‎ -  הפרטה‎ 

בהתייחסו ‎ לרפורמה ‎ שיזמה ‎ הממשלה ‎ בבעלות ‎ על ‎ מקרקעי‎ 
המדינה, ‎ ציין ‎ ח״כ ‎ מוחמד ‎ ברכה, ‎ כי ‎ חלק ‎ משמעותי‎ 
באדמות ‎ המדינה ‎ הן ‎ בעצם ‎ אדמות ‎ שנגזלו ‎ מהערבים‎ 
באמצעות ‎ הפקעות, ‎ שבוצעו ‎ על ‎ בסיס ‎ חוקים ‎ מיוחדים. ‎ כעת‎ 
מציעה ‎ הממשלה ‎ להפריט ‎ את ‎ הקרקעות ‎ המופקעות, ‎ מבלי‎ 
להשיב ‎ את ‎ הקרקעות ‎ שהופקעו. ‎ האוכלוסייה ‎ הערבית ‎ לא‎ 
זכתה ‎ להינות ‎ מהקרקע ‎ שהופקעה ‎ לתועלת ‎ הציבור ‎ כבייכול,‎ 
וגם ‎ כעת ‎ אין ‎ הממשלה ‎ רואה ‎ בה ‎ חלק ‎ מהציבור ‎ הישראלי.‎ 
דחיית ‎ ״שום ‎ חוק ‎ חינוך ‎ חינם ‎ לבני ‎ 4־3‎ 

אחד ‎ מ-300 ‎ הסעיפים ‎ בחוק ‎ ההסדרים ‎ הציע ‎ לדחות ‎ את‎ 
יישום ‎ חוק ‎ חינוך ‎ חינם ‎ לבני ‎ 3-4  בעוד ‎ 10  שנים. ‎ ח״כ ‎ ברכה‎ 
ציין, ‎ כי ‎ החוק ‎ התקבל ‎ ב-1999 ‎ ביוזמת ‎ ח״כ ‎ דאז ‎ תמר‎ 
גוז׳נסקי, ‎ ויישומו ‎ היה ‎ אמור ‎ להסתיים ‎ השנה. ‎ אך ‎ במקום‎ 
ליישם ‎ את ‎ החוק, ‎ הממשלה ‎ הציעה ‎ לדחות ‎ את ‎ השלמת‎ 
הביצוע ‎ עד... ‎ 2019.‎ 

ח״כ ‎ ברכה ‎ הדגיש ‎ את ‎ חשיבות ‎ גני ‎ הילדים ‎ לבני ‎ 3-4 
במערכה ‎ לסגירת ‎ פערים ‎ בחינוך, ‎ לחיזוק ‎ המשפחות ‎ העניות‎ 
ולמתן ‎ אפשרות ‎ לנשים ‎ לעבוד ‎ מחוץ ‎ לביתן. ‎ בדחיית ‎ הביצוע‎ 
של ‎ חוק ‎ חשוב ‎ זה ‎ מוכיחה ‎ הממשלה ‎ שוב, ‎ כי ‎ חוק ‎ ההסדרים‎ 
הוא ‎ חוק ‎ ההתאכזרות ‎ והנוכלות.‎ 
הפחתת ‎ מסים ‎ וצמיחה ‎ כלכלית‎ 

ח״כ ‎ חנא ‎ סוייד ‎ אמר ‎ בדיון, ‎ כי ‎ הממשלה ‎ טוענת ‎ שהפחתת‎ 
מס ‎ הכנסה ‎ היא ‎ "מנוע ‎ לצמיחה ‎ כלכלית". ‎ טענה ‎ זו ‎ מעולם ‎ לא‎ 
הוכחה. ‎ לעומת ‎ זאת ‎ ברור, ‎ כי ‎ הפחתת ‎ מס ‎ הכנסה ‎ מטיבה ‎ רק‎ 
עם ‎ העשירים ‎ ומעמיקה ‎ את ‎ הפערים ‎ הכלכליים‎ -חברתיים ‎ - 
וזה ‎ הוכח ‎ גם ‎ מחקרית ‎ וגם ‎ במציאות. ‎ אך ‎ מכך ‎ בוחרת‎ 
הממשלה ‎ להתעלם. ‎ באותו ‎ כיוון ‎ פועלת ‎ הממשלה, ‎ כאשר‎ 
היא ‎ מחליטה ‎ להפריט ‎ כל ‎ דבר, ‎ לרבות ‎ חלק ‎ מסמכויותיה. ‎ כך,‎ 
למשל, ‎ הממשלה ‎ הייתה ‎ מחויבת ‎ עד ‎ כה ‎ לבנות ‎ מבני ‎ ציבור‎ 
ביישובים ‎ השונים. ‎ כעת ‎ יזמה ‎ הממשלה ‎ חוק, ‎ לפיו ‎ הרשויות‎ 
המקומיות ‎ יצטרכו ‎ לשלם ‎ מס ‎ חדש ‎ -  מס ‎ פיתוח, ‎ וזאת ‎ כתנאי‎ 
לבניית ‎ מבני ‎ ציבור.‎ 

באותו ‎ הקשר ‎ ציין ‎ ח״כ ‎ סוייד, ‎ כי ‎ הרשויות ‎ המקומיות‎ 
הערביות ‎ ואלה ‎ שבפריפריה ‎ מקבלות ‎ רק ‎ 0.1%  מסך ‎ הארנונה,‎ 


שהממשלה ‎ משלמת ‎ לעיריות ‎ עבור ‎ מוסדות ‎ ציבור ‎ בסכום‎ 
כולל ‎ של ‎ 1.5  מיליארד ‎ שקל ‎ בשנה. ‎ אך ‎ הצעת ‎ חוק ‎ שנועדה‎ 
לתקן ‎ את ‎ העוול ‎ הזה ‎ הוצאה ‎ מחוק ‎ ההסדרים.‎ 

ח״כ ‎ סוייד ‎ תקף ‎ במילים ‎ חריפות ‎ את ‎ "חוק ‎ הבצורת",‎ 
המטיל ‎ מס ‎ כבד ‎ על ‎ משפחות ‎ מרובות ‎ ילדים ‎ ועניות. ‎ במקום‎ 
לפתור ‎ באופן ‎ יסודי, ‎ באמצעות ‎ התפלה, ‎ את ‎ המחסור ‎ הגובר‎ 
במי ‎ שתיה, ‎ החליטה ‎ הממשלה ‎ להטיל ‎ עוד ‎ מס.‎ 
החלופה ‎ הראויה ‎ לחברה ‎ הישראלית‎ 

במסגרת ‎ הדיון ‎ על ‎ חוק ‎ ההסדרים, ‎ הציג ‎ ח״כ ‎ דב ‎ חנין‎ 
חלופה, ‎ שהחברה ‎ הישראלית ‎ ראויה ‎ לה.‎ 

במסגרת ‎ חלופה ‎ זו ‎ כלל ‎ דב ‎ חנין ‎ את ‎ הזכות ‎ לעבודה ‎ ואת‎ 
אכיפת ‎ חוקי ‎ העבודה; ‎ את ‎ העלאת ‎ שכר ‎ המינימום ‎ ואת‎ 
הפיקוח ‎ ההדוק ‎ על ‎ ביצועו; ‎ עידוד ‎ התארגנות ‎ עובדים ‎ וחיוב‎ 
מעבידים ‎ לחתום ‎ על ‎ הסכם ‎ קיבוצי; ‎ הבטחת ‎ יציבות‎ 
בתעסוקה; ‎ הפסקת ‎ ההפרטות; ‎ מאבק ‎ באבטלה ‎ באמצעות‎ 
השקעות ‎ ממשלה ‎ ביצירת ‎ אזורי ‎ תעשייה ‎ ומקומות ‎ עבודה‎ 
איכותיים, ‎ באמצעות ‎ פיתוח ‎ תחבורה ‎ ציבורית ‎ ליישובים‎ 
הערביים, ‎ ובאמצעות ‎ הגמשת ‎ התנאים ‎ לקבלת ‎ דמי ‎ אבטלה.‎ 

מרכיב ‎ אחר ‎ בחלופה ‎ החברתית ‎ הוא ‎ הזכות ‎ לבריאות ‎ -  ציין‎ 
חנין. ‎ בהקשר ‎ זה ‎ הצביע ‎ חנין ‎ על ‎ הצורך ‎ לבטל ‎ את ‎ כל ‎ סוגי‎ 
ההשתתפות ‎ העצמית ‎ ולפתח ‎ את ‎ הרפואה ‎ המונעת, ‎ לרבות‎ 
טיפות ‎ חלב ‎ ושירותי ‎ הבריאות ‎ לתלמיד.‎ 

בתחום ‎ הדיור ‎ הציע ‎ חינין, ‎ שהממשלה ‎ תבנה ‎ דירות‎ 
להשכרה ‎ בדיור ‎ הציבורי, ‎ תגדיל ‎ את ‎ המשכנתאות ‎ ותגדיל ‎ את‎ 
הסיוע ‎ לשכר ‎ דירה, ‎ שיינתן ‎ בהתאם ‎ לקריטריונים ‎ שוויוניים.‎ 
חלופה ‎ חברתית ‎ כוללת ‎ גם ‎ השקעות ‎ נרחבות ‎ בפריפריה,‎ 
לרבות ‎ ביישובים ‎ הערביים. ‎ בתחום ‎ החינוך ‎ הציע ‎ חנין ‎ לממש‎ 
את ‎ הזכות ‎ לחינוך ‎ באמצעות ‎ סל ‎ חינוך ‎ בסיסי ‎ לתלמיד, ‎ אשר‎ 
יאפשר ‎ תיקון ‎ של ‎ הפערים ‎ החברתיים.‎ 

הריסת ‎ בתים ‎ והתבטאויות ‎ גזעניות‎ 

בהעלותו ‎ הצעה ‎ של ‎ חד״ש ‎ לאי-אמון ‎ בממשלה ‎ (13.7),‎ 
הדגיש ‎ ח״כ ‎ עפו ‎ אגבריה, ‎ כי ‎ שרי ‎ הממשלה ‎ מתחרים ‎ ביניהם‎ 
על ‎ התבטאויות ‎ גזעניות, ‎ כמו ‎ היו ‎ בתחרות ‎ "גזען ‎ נולד".‎ 
אגבריה ‎ הזכיר ‎ בהקשר ‎ זה ‎ את ‎ ההתבטאויות ‎ הגזעניות ‎ של ‎ שר‎ 
החוץ ‎ ליברמן, ‎ של ‎ השר ‎ לביטחון ‎ פנים ‎ אהרונוביץ׳ ‎ ושל ‎ שר‎ 
הבינוי ‎ והשיכון ‎ אטיאס.‎ 

אגבריה ‎ התריס, ‎ כי ‎ במהלך ‎ 60  שנות ‎ המדינה, ‎ לא ‎ הקצתה‎ 
הממשלה ‎ קרקע ‎ להקמתה ‎ אפילו ‎ של ‎ עיר ‎ ערבית ‎ חדשה ‎ אחת,‎ 
ובנוסף ‎ היא ‎ חונקת ‎ ישובים ‎ ערביים ‎ קיימים. ‎ מדיניות ‎ זו‎ 
מאלצת ‎ אזרחים ‎ ערבים ‎ לבנות ‎ גם ‎ ללא ‎ אישורים, ‎ אותם ‎ לא‎ 
ניתן ‎ לקבל. ‎ אלא ‎ שאז ‎ באים ‎ שליחי ‎ המדינה ‎ והורסים ‎ בתים‎ 
ומותירים ‎ משפחות ‎ ללא ‎ קורת ‎ גג. ‎ במקרים ‎ אחרים ‎ הורסים‎ 
מבנים ‎ שהוקמו ‎ לצורכי ‎ מסחר ‎ או ‎ בהקשר ‎ של ‎ עיבוד ‎ חקלאי.‎ 


חיי ‎ המפלגה‎ /4‎ 


דיון ‎ רעיוני ‎ תורם ‎ לפעילות ‎ רחבה‎ 

בסימן ‎ ציון ‎ 90  שנה ‎ למק״י ‎ ועל ‎ רקע ‎ ההצלחות ‎ שרשמנו ‎ בבחירות ‎ לרשויות‎ 
המקומיות ‎ ולכנסת ‎ ־  הבה ‎ נחשוב ‎ על ‎ דרכים ‎ לשיפור ‎ פעילות ‎ המפלגה.‎ 


מאת ‎ עוזי ‎ בורשטיין‎ 

שוחרי ‎ השלום ‎ והצדק ‎ החברתי, ‎ יהודים ‎ כערבים, ‎ פועלים‎ 
בישראל ‎ בתנאים ‎ מחמירים. ‎ בישראל ‎ שולטת ‎ הממשלה‎ 
הקיצונית ‎ ביותר ‎ מאז ‎ כינון ‎ המדינה. ‎ זו ‎ ממשל ‎ האנטי ‎ עממית,‎ 
המכשילה ‎ ומחבלת ‎ בכל ‎ צעד ‎ לסיום ‎ הכיבוש ‎ ולקידום‎ 
השלום. ‎ זו ‎ ממשלה ‎ אנטי-פועלית, ‎ המעלה ‎ מסים, ‎ מקצצת‎ 
בשירותים ‎ החברתיים ‎ ומרחיבה ‎ את ‎ האבטלה, ‎ המצוקה‎ 
והעוני. ‎ על ‎ הכוונת ‎ של ‎ הממשלה ‎ נמצאת ‎ האוכלוסייה‎ 
הערבית.‎ 

הפגנות ‎ הנערכות ‎ מדי ‎ פעם ‎ אינן ‎ תשובה ‎ מספקת ‎ למדיניות‎ 
ההרסנית ‎ של ‎ ממשלת ‎ נתניהו-ליברמן־ברק. ‎ הצעד ‎ הנדרש‎ 
הוא ‎ ליכוד ‎ כל ‎ שוחרי ‎ השלום ‎ והדמוקרטיה ‎ וכל ‎ ארגוני‎ 
השלום ‎ למאבק ‎ אחד ‎ ולחזית ‎ אחת ‎ נגד ‎ הממשלה, ‎ נגד ‎ הימין‎ 
הקיצוני ‎ ונגד ‎ הסכנה ‎ הפאשיסטית, ‎ להגנה ‎ על ‎ זכויות ‎ העובדים‎ 
ועל ‎ זכויותיה ‎ של ‎ האוכלוסייה ‎ הערבית. ‎ חשוב ‎ לקבוע ‎ חברים‎ 
מתאמים ‎ שיקדמו ‎ את ‎ מימוש ‎ הרעיון ‎ הזה. ‎ לכך ‎ מצפים ‎ רבים‎ 
בארץ ‎ וברחבי ‎ תבל.‎ 
שותפות ‎ מאבק ‎ ׳הודית-ערבית‎ 

תשומת ‎ לב ‎ מיוחדת ‎ מן ‎ הראוי ‎ להקדיש ‎ לפעילות ‎ המקדמת‎ 
שותפות ‎ מאבק ‎ של ‎ יהודים ‎ וערבים ‎ ומתמודדת ‎ עם ‎ השפעת‎ 
הגישות ‎ הגזעניות ‎ ועם ‎ ההיבטים ‎ השונים ‎ של ‎ אפליית ‎ הציבור‎ 
הערבי. ‎ לשם ‎ כך ‎ יש ‎ להרבות ‎ במפגשים ‎ ובדיונים ‎ משותפים,‎ 
ולהקפיד ‎ על ‎ כך, ‎ שבכל ‎ אסיפה ‎ יופיעו ‎ דוברים ‎ בני ‎ שני‎ 
העמים. ‎ חשוב ‎ שהמפגשים ‎ האלה ‎ יהיו ‎ פתוחים ‎ גם ‎ לחברי‎ 
מפלגות ‎ אחרות ‎ ולבלתי-מפלגתיים.‎ 

הכוונה ‎ שלי ‎ אינה ‎ דווקא ‎ למפגשים ‎ המוניים. ‎ נודעת‎ 
חשיבות ‎ רבה ‎ גם ‎ למפגשים ‎ עם ‎ מספר ‎ מצומצם ‎ של‎ 
משתתפים.‎ 

במקביל ‎ חשוב ‎ לדאוג ‎ להתייצבות ‎ משותפת ‎ של ‎ יהודים‎ 
וערבים ‎ נגד ‎ ההתקפות ‎ של ‎ הפאשיסטים ‎ והריאקציה ‎ נגד‎ 
האזרחים ‎ הערבים.‎ 

ביזור ‎ הפעילות‎ 

שמתי ‎ לב, ‎ כי ‎ במחוז ‎ ת״א-יפו ‎ בלבד ‎ קיבלנו ‎ בבחירות‎ 
האחרונות ‎ לכנסת ‎ קולות ‎ ב-18 ‎ ישובים. ‎ לא ‎ בכל ‎ מקום ‎ אנו‎ 
מכירים ‎ את ‎ המצביעים, ‎ אך ‎ במקום ‎ שניתן, ‎ חשוב ‎ לפתח‎ 
פעילות ‎ מקומית. ‎ לשם ‎ כך ‎ צריך ‎ למצוא ‎ כמה ‎ חברים, ‎ שיקהו‎ 
על ‎ עצמם ‎ את ‎ המשימה ‎ ויזמו ‎ פעילות ‎ מקומית ‎ בנושאים‎ 
פוליטיים ‎ וחברתיים. ‎ בתנאים ‎ של ‎ משבר ‎ כלכלי, ‎ ישנו ‎ צורך‎ 
מיוחד ‎ בפעילות ‎ בקרב ‎ מובטלים, ‎ עובדים ‎ ותושבי ‎ שכונות‎ 
עוני.‎ 

חבר ‎ אחד ‎ אמר ‎ לי ‎ לאחרונה, ‎ כי ‎ עלינו ‎ לרכז ‎ את ‎ מאמצינו‎ 
בפעילותנו ‎ במסגרת ‎ ארגונים ‎ שונים. ‎ אין ‎ ספק ‎ שנודעת‎ 
חשיבות ‎ לפעילות ‎ במסגרת ‎ שיתופי ‎ פעולה ‎ בנושאים ‎ שונים,‎ 
אך ‎ פעילות ‎ זו ‎ אינה ‎ תחליף ‎ לפעילות ‎ רעיונית ‎ ופוליטית ‎ של‎ 
המפלגה.‎ 


מק ‎ י  וחד ‎ ש 

מק״י ‎ היא ‎ מפלגה ‎ בעלת ‎ אידיאולוגיה ‎ מרקסיסטית-לנינית,‎ 
בעוד ‎ שחד״ש ‎ היא ‎ מסגרת ‎ פוליטית, ‎ הפועלת ‎ על ‎ בסיס ‎ מצעה.‎ 
לכן ‎ נודעת ‎ חשיבות ‎ מיוחדת ‎ לדיונים ‎ הרעיוניים ‎ במק״י. ‎ כנסי‎ 
מרקס, ‎ שעד ‎ כה ‎ התקיימו ‎ שלושה ‎ כמותם ‎ בת״א, ‎ הם ‎ תרומה‎ 
חשובה ‎ לפיתוח ‎ הדיון ‎ הרעיוני. ‎ אני ‎ מציע ‎ לתכנן ‎ גם ‎ כינוסים‎ 
רעיוניים ‎ המוקדשים ‎ לדיון ‎ במורשתו ‎ של ‎ לנין ‎ ובמצב ‎ התנועה‎ 
הקומוניסטית ‎ הבינלאומית.‎ 

ציון ‎ 90  שנה ‎ למפלגה ‎ הקומוניסטית ‎ הוא ‎ הזדמנות ‎ לארגן‎ 
דיונים ‎ העוסקים ‎ בהיסטוריה ‎ של ‎ המפלגה. ‎ חשוב ‎ במיוחד‎ 
שחברים ‎ צעירים ‎ ילמדו ‎ את ‎ תולדות ‎ המפלגה, ‎ לרבות ‎ את‎ 
הסיבות ‎ שגרמו ‎ לוויכוחים ‎ ואפילו ‎ לפילוגים. ‎ זו ‎ הזדמנות ‎ לדון‎ 
במהותה ‎ ובדרכי ‎ פעילותה ‎ של ‎ הציונות. ‎ הרי ‎ המדיניות ‎ של‎ 
ממשלות ‎ ישראל ‎ מבוססת ‎ על ‎ התפיסות ‎ הציוניות ‎ ועל ‎ הברית‎ 
שלהן ‎ עם ‎ האימפריאליזם. ‎ זו ‎ הזדמנות ‎ לבחון ‎ את‎ 
ההתפתחויות ‎ בתנועה ‎ הלאומית ‎ הערבית ‎ ובתנועה‎ 
הפלסטינית ‎ לשחרור ‎ לאומי.‎ 

אני ‎ מודע ‎ לקשיים ‎ התקציביים, ‎ שעמם ‎ מתמודדת ‎ המפלגה.‎ 

אך ‎ נראה ‎ לי ‎ שלא ‎ מיצינו ‎ את ‎ האפשרות ‎ לאסוף ‎ תרומות ‎ בקרב‎ 
חברינו ‎ וידידינו.‎ 

חיזוקה ‎ הרעיוני-פוליטי ‎ והארגוני ‎ של ‎ המפלגה ‎ יתרום‎ 
מצידו ‎ לחיזוק ‎ פעילותנו ‎ למען ‎ חזית ‎ שלום, ‎ להגנה ‎ על ‎ זכויות‎ 
הפועלים, ‎ למען ‎ שוויון ‎ זכויות ‎ לאומי ‎ ואזרחי ‎ לאוכלוסייה‎ 
הערבית, ‎ למען ‎ שותפות ‎ מאבק ‎ יהודית-ערבית.‎ 


עזה: ‎ החריגים ‎ הפכו ‎ נורמה‎ 

כחצי ‎ שנה ‎ לאחר ‎ סיום ‎ מלחמת ‎ עזה ‎ (מבצע ‎ "עופרת‎ 
יצוקה") ‎ פרסם ‎ לראשונה ‎ הארגון ‎ "שוברים ‎ שתיקה" ‎ חוברת,‎ 
המקבצת ‎ עדויות ‎ של ‎ חיילים ‎ שהשתתפו ‎ בה.‎ 

בעדויות ‎ בדו״ח ‎ מתוארים, ‎ בין ‎ היתר, ‎ שימוש ‎ ב״נוהל‎ 
שכן״, ‎ שנאסר ‎ בידי ‎ בג״ץ‎ ;  הריסתם ‎ של ‎ מאות ‎ בתים ‎ ומסגדים‎ 
ללא ‎ צורך ‎ מבצעי; ‎ ירי ‎ פגזי ‎ זרחן ‎ לעבר ‎ אזורים ‎ מאוכלסים,‎ 
בניגוד ‎ לחוק ‎ הבינלאומי; ‎ והשחתה ‎ מכוונת ‎ של ‎ רכוש ‎ פרטי.‎ 

בחוברת ‎ מקובצות ‎ עדויות ‎ של ‎ כ-30 ‎ לוחמי ‎ מילואים ‎ וסדיר‎ 
מיחידות ‎ שונות, ‎ שהשתתפו ‎ בלחימה. ‎ מהעדויות ‎ עולה, ‎ כי‎ 
לחיילים ‎ לא ‎ ניתנו ‎ הנחיות ‎ לגבי ‎ מטרת ‎ המבצע, ‎ ולדברי ‎ אחת‎ 
מהעדויות ‎ -  כלל ‎ "לא ‎ הייתה ‎ התייחסות ‎ לחפים ‎ מפשע". ‎ עד‎ 
אחד ‎ סיפר: ‎ "המח״ט ‎ אמר ‎ משהו ‎ בסגנון ‎ ׳שלא ‎ יטרידו ‎ אתכם‎ 
שאלות ‎ מוסריות". ‎ בעדויות ‎ רבות ‎ חוזרים ‎ סיפורים ‎ על ‎ שימוש‎ 
בזרחן, ‎ שימוש ‎ שצה״ל ‎ הכחיש ‎ בתחילה, ‎ ולאחר ‎ מכן ‎ שינה‎ 
את ‎ גרסתו ‎ והודה, ‎ כי ‎ אכן ‎ נעשה ‎ שימוש ‎ בזרחן, ‎ "אבל ‎ לא‎ 
באזורים ‎ מאוכלסים". ‎ העדויות ‎ בחוברת ‎ סותרות ‎ הודעה ‎ זו.‎ 

בשוברים ‎ שתיקה ‎ מדגישים, ‎ כי ‎ העדויות ‎ מוכיחות, ‎ כי‎ 
ההתנהלות ‎ הבלתי ‎ מוסרית ‎ בלחימה ‎ קיימת ‎ ברמה ‎ המערכתית,‎ 
ומה ‎ שהוגדר ‎ ע״י ‎ צה״ל ‎ כ׳חריגים׳ ‎ הפך ‎ נורמה.‎ 

למסמך ‎ המלא: ‎ 9־01‎ .ס1וזו51ווו1'1/\0ו51./״99״\‎ 


תרבות‎ /5‎ 


פריס ‎ ובאן: ‎ מ  י  צאו ‎ את ‎ ההבדלים‎ 


מאת ‎ רויטל ‎ מדר‎ 

הישראלים ‎ נחלקים ‎ לשניים: ‎ אלא ‎ ששבים ‎ מחו״ל ‎ עם‎ 
תלונות ‎ ביחס ‎ למנהגי ‎ המקום ‎ שממנו ‎ שבו, ‎ ואלה ‎ שנופלים‎ 
לדיכאון ‎ בעקבות ‎ שהות ‎ של ‎ עשרה ‎ ימים ‎ במדינה ‎ נורמטיבית.‎ 
אני ‎ משתייכת ‎ לחצי ‎ השני. ‎ הפטריוטים ‎ טוענים ‎ שהמקור‎ 
לתחושה ‎ הזו ‎ בשנאה ‎ העצמית ‎ שלי ‎ (ושל ‎ כל ‎ השמאלנים),‎ 
אבל ‎ הם ‎ לא ‎ יכולים ‎ לקחת ‎ ממני ‎ את ‎ העובדות ‎ הפשוטות.‎ 

פריס ‎ היא ‎ אחת ‎ הערים ‎ היקרות ‎ בעולם. ‎ זו ‎ עובדה ‎ חותכת‎ 
עד ‎ שזה ‎ מגיע ‎ לתרבות ‎ שלה. ‎ קונצרט ‎ של ‎ הפילהרמונית ‎ של‎ 
וינה ‎ יכול ‎ להתחרות ‎ במחירי ‎ הכרטיסים ‎ של ‎ היכל ‎ התרבות,‎ 
אך ‎ הוא ‎ יכול ‎ להימכר ‎ גם ‎ במחיר ‎ כוס ‎ קפה. ‎ כן, ‎ בפריס ‎ דואגים‎ 
שכולם ‎ יוכלו ‎ לשמוע ‎ מוסיקה, ‎ גם ‎ קלאסית. ‎ נכון ‎ שלא ‎ כולם‎ 
יישבו ‎ בשורה ‎ הראשונה, ‎ אך ‎ מי ‎ שחשקה ‎ נפשו ‎ בשעה ‎ של‎ 
נגינה, ‎ יוכל ‎ לקבל ‎ אותה ‎ במחיר ‎ שווה ‎ לכל ‎ נפש, ‎ גם ‎ אם ‎ הוא‎ 
לא ‎ עובד ‎ בחברת ‎ חשמל.‎ 

פריס ‎ גם ‎ ידועה ‎ בפסטיבלים ‎ הרבים ‎ שלה. ‎ מדינת ‎ ישראל‎ 
לא ‎ מהווה ‎ מתחרה ‎ הולמת, ‎ אך ‎ גם ‎ לנו ‎ יש ‎ פסטיבלים. ‎ ההבדל‎ 
הוא ‎ במחשבה ‎ שעומדת ‎ מאחורי ‎ אותם ‎ פסטיבלים, ‎ ובקהל‎ 
הפוטנציאלי ‎ שלהם. ‎ בפסטיבל ‎ הקולנוע ‎ בירושלים, ‎ שנערך‎ 
לאחרונה, ‎ לא ‎ מאמינים, ‎ כנראה, ‎ שמדובר ‎ בתרבות ‎ לעם.‎ 
במדינה ‎ שבה ‎ מחיר ‎ כרטיס ‎ לקולנוע ‎ הוא ‎ שערורייתי, ‎ ולצד‎ 
העובדה ‎ שמי ‎ שמגיע ‎ לפסטיבל ‎ מגיע ‎ ליותר ‎ מסרט ‎ אחד, ‎ בחרו‎ 
המפיקים ‎ של ‎ האירוע ‎ לעגל ‎ את ‎ מחיר ‎ הכרטיס ‎ ל-40 ‎ שקלים.‎ 
תכננתם ‎ יומיים ‎ רצופים ‎ של ‎ צפייה? ‎ קוו ‎ שאתם ‎ לקוחות ‎ של‎ 
ישראכרט ‎ או ‎ אורנג׳. ‎ ככלות ‎ הכל, ‎ לא ‎ הסטודנטים ‎ ולא ‎ מנויי‎ 
הסינמטק ‎ (שזכו ‎ בהנחה ‎ של ‎ 4  שקלים ‎ לכרטיס!), ‎ או ‎ רחמנא‎ 
לצלן ‎ סתם ‎ מעמד ‎ ביניים ‎ או ‎ נמוך, ‎ אמורים ‎ להגיע ‎ לפסטיבל,‎ 
אם ‎ לא ‎ חסכו ‎ מבעוד ‎ מועד.‎ 

שוב ‎ בפריס. ‎ בחג ‎ הקולנוע ‎ האחרון ‎ שלה, ‎ רכישת ‎ כרטיס‎ 
אחד ‎ המילה ‎ את ‎ שלושת ‎ הכרטיסים ‎ הבאים ‎ לשלושה ‎ אירו.‎ 
כנראה ‎ שהם ‎ מעזים ‎ להכניס ‎ לאולמות ‎ הקולנוע ‎ שלהם ‎ גם‎ 
אנשים ‎ שמרוויחים ‎ משכורת ‎ מינימום.‎ 

נמשיך ‎ בפועלה ‎ של ‎ עיר ‎ האורות ‎ מכיוון ‎ אחר. ‎ בשנת ‎ 1995 
הוקם ‎ ה- ‎ 6טן)81ג1במ ‎ 13  16) ‎ 0116, ‎ ברובע ‎ ה-19 ‎ של ‎ פריז. ‎ שתי‎ 
מטרות ‎ עמדו ‎ מאחורי ‎ ההקמה ‎ של ‎ קבוצת ‎ מוסדות,‎ 
המוקדשים ‎ למוסיקה: ‎ שיפור ‎ הרובע ‎ הקשה ‎ והוספת ‎ אולמות‎ 
שיתמקדו ‎ במוסיקה ‎ עכשווית. ‎ מעבר ‎ לעובדה ‎ שבשונה‎ 
מאצלנו, ‎ שם ‎ לא ‎ חשבו ‎ שבניית ‎ מדרחוב ‎ תשפר ‎ את ‎ פני‎ 
השכונה, ‎ יש ‎ פה ‎ ניסיון ‎ אמיתי ‎ להביא ‎ אנשים ‎ מבחוץ ‎ לתוך‎ 
רובע ‎ שידוע ‎ באחוזי ‎ הפשיעה ‎ הגבוהים ‎ שלו. ‎ אך ‎ כאן ‎ לא‎ 
מסתיים ‎ העניין. ‎ מאחר ‎ שחזרה ‎ מרובע ‎ מרוחק ‎ למרכז ‎ העיר‎ 
אחרי ‎ שעות ‎ המטרו ‎ היא ‎ לא ‎ עניין ‎ של ‎ מה ‎ בכך, ‎ בכל ‎ ערב ‎ שבו‎ 
מתקיים ‎ קונצרט ‎ ישנו ‎ אוטובוס ‎ שמחזיר ‎ את ‎ הקהל ‎ לנקודות‎ 
מרכזיות ‎ בעיר, ‎ בחינם.‎ 

הרעיון ‎ שעומד ‎ מאחורי ‎ כל ‎ האנקדוטות ‎ הללו, ‎ הוא‎ 
שבפריס ‎ מישהו ‎ מבין ‎ את ‎ החשיבות ‎ של ‎ התרבות ‎ בחיי‎ 
היומיום, ‎ ולא ‎ מסתפק, ‎ כמו ‎ אצלנו, ‎ בעשרות ‎ מנויים‎ 
שמתחדשים ‎ באופן ‎ אוטומאטי, ‎ ובמראית ‎ העין ‎ שכל‎ 
הישראלים ‎ צורכים ‎ תרבות. ‎ בתוצאה ‎ הסופית, ‎ מעבר ‎ לכך ‎ שלי‎ 
ולך ‎ יש ‎ אפשרות ‎ להכניס ‎ תוכן ‎ אמיתי ‎ לערבים ‎ שלנו, ‎ המוסדות‎ 


השונים ‎ עומדים ‎ לביקורת ‎ אמיתית. ‎ עם ‎ קהל ‎ מגוון ‎ שמתעניין‎ 
במה ‎ שהוא ‎ שומע, ‎ יש ‎ סיכוי ‎ שלא ‎ הכל ‎ יעבור ‎ בשתיקה.‎ 

בארץ ‎ מעדיפים ‎ לפנק ‎ את ‎ מי ‎ שכבר ‎ יש ‎ לו. ‎ כשחבר ‎ שלי‎ 
ואני ‎ מגיעים ‎ למוזיאון ‎ תל ‎ אביב, ‎ אני, ‎ כסטודנטית, ‎ מקבלת‎ 
הנחה ‎ זעומה, ‎ והוא, ‎ כבעל ‎ כרטיס ‎ ישראכרט ‎ זהב, ‎ נכנס‎ 
בחינם. ‎ וזאת ‎ כשהדירקטורים ‎ שלהם ‎ עמלים ‎ יום ‎ ולילה ‎ על‎ 
הניסיון ‎ להביא ‎ קהל ‎ צעיר ‎ לשערי ‎ המוזיאון. ‎ כשהצענו ‎ לאחד‎ 
מהחברים ‎ בוועדה ‎ לבטל ‎ את ‎ המבצע ‎ התמידי ‎ של ‎ בעלי ‎ כרטיס‎ 
הזהב ‎ תמורת ‎ כניסה ‎ חינם ‎ לסטודנטים, ‎ הוא ‎ התייחס ‎ אלינו‎ 
בביטול. ‎ במקום ‎ זאת ‎ הוא ‎ סיפר ‎ לנו ‎ על ‎ לילה ‎ חינם ‎ במוזיאון,‎ 
שבו ‎ יחלקו ‎ קוקטיילים ‎ צבעוניים. ‎ הנגישות ‎ התרבותית‎ 
עומדת, ‎ כאמור, ‎ בסוף ‎ סדר ‎ העדיפויות ‎ שלהם.‎ 

לשלום ‎ במזרח ‎ תיכון‎ 
חופשי ‎ מנשק ‎ גרעיני‎ 

ב-6 ‎ באוגוסט, ‎ במלאות ‎ 64  שנה ‎ להטלת ‎ פצצת ‎ האטום ‎ על‎ 
הירושימה ‎ ונגסאקי, ‎ יערוך ‎ מכון ‎ אמיל ‎ תומא ‎ כנס ‎ לשלום‎ 
במזרח ‎ תיכון ‎ חופשי ‎ מנשק ‎ גרעיני ‎ ומנשק ‎ להשמדה ‎ המונית.‎ 
הכנס ‎ יתקיים ‎ בין ‎ השעות ‎ 17.00-21.00  בתיאטרון ‎ אל ‎ מידאן,‎ 
בחיפה.‎ 

בקריאה ‎ לכנס ‎ מצוין, ‎ כי ‎ נושא ‎ מדיניות ‎ הגרעין ‎ בישראל‎ 
והצורך ‎ בהרחבת ‎ הדיון ‎ הציבורי, ‎ מקבלים ‎ היום ‎ משנה‎ 
חשיבות. ‎ ההתמקדות ‎ הישראלית ‎ הרשמית ‎ בגרעין ‎ האיראני‎ 
וההכנות ‎ הרות ‎ האסון ‎ להתקפת ‎ איראן, ‎ מעמידות ‎ על ‎ סדר‎ 
היום ‎ הישראלי ‎ והעולמי ‎ את ‎ מדיניות ‎ הגרעין ‎ במזרח ‎ התיכון‎ 
כולו, ‎ לרבות ‎ הגרעין ‎ הישראלי. ‎ מה ‎ שהיה ‎ טאבו ‎ עד ‎ עכשיו‎ 
בישראל, ‎ לא ‎ בהכרח ‎ ימשיך ‎ להיות ‎ כך.‎ 

היוזמות ‎ הבינלאומיות ‎ המחודשות ‎ לפירוק ‎ נשק ‎ גרעיני,‎ 
ברמה ‎ האזורית ‎ והגלובלית, ‎ ההתפתחויות ‎ החיוביות ‎ בדיוני‎ 
האו״ם ‎ בנושא ‎ ההתפרקות ‎ מנשק ‎ גרעיני, ‎ ובאופן ‎ מיוחד ‎ יוזמת‎ 
הנשיא ‎ אובאמה ‎ לעולם ‎ חופשי ‎ מנשק ‎ גרעיני, ‎ שהתלוו ‎ אליה‎ 
סיכומים ‎ במוסקבה ‎ לצמצום ‎ מאגרי ‎ הנשק ‎ הגרעיני ‎ של ‎ ארה״ב‎ 
ורוסיה ‎ -  כל ‎ אלה ‎ יוצרים ‎ בסיס ‎ מתאים ‎ להעלאת ‎ הקריאה‎ 
המשותפת ‎ למאבק ‎ למען ‎ שלום ‎ צודק ‎ במזרח ‎ תיכון ‎ ללא ‎ נשק‎ 
גרעיני. ‎ קריאה ‎ זו ‎ מבטאת ‎ את ‎ ההבנה, ‎ כי ‎ ביטחון ‎ עמי ‎ האזור‎ 
יושג ‎ לא ‎ במרוץ ‎ חימוש ‎ גרעיני, ‎ אלא ‎ על ‎ בסיס ‎ פירוז ‎ מנשק‎ 
גרעיני.‎ 

יוזמי ‎ הכינוס ‎ -  ח״כ ‎ לשעבר ‎ עיסאם ‎ מחול, ‎ פרופ׳ ‎ קלמן‎ 
אלטמן ‎ וד״ר ‎ עדנה ‎ גורב■ ‎ -  מעריכים, ‎ כי ‎ הפעילות‎ 
הציבורית ‎ המגוונת ‎ של ‎ מנהיגים ‎ פוליטיים, ‎ חברתיים‎ 
וסביבתיים, ‎ של ‎ ארגוני ‎ שלום ‎ וזכויות ‎ אדם, ‎ של ‎ ארגוני ‎ נשים‎ 
ותנועות ‎ סביבתיות ‎ ואנטי ‎ גרעיניות ‎ בנושא ‎ שחרור ‎ העולם‎ 
מעול ‎ הנשק ‎ הגרעיני, ‎ יצרה ‎ הזדמנות ‎ לפרוץ ‎ את ‎ קיר‎ 
האטימות, ‎ שיצר ‎ הממסד ‎ הישראלי ‎ סביב ‎ נושא ‎ הגרעין ‎ במשך‎ 
עשרות ‎ שנים. ‎ זו ‎ הזדמנות ‎ לשוב ‎ לדרוש ‎ מממשלת ‎ ישראל‎ 
להצטרף ‎ לאמנת ‎ האו״ם ‎ לאי־הפצת ‎ הנשק ‎ הגרעיני ‎ וליוזמות‎ 
לפירוז ‎ כל ‎ מדינות ‎ המזרח ‎ התיכון ‎ מנשק ‎ גרעיני ‎ ומכל ‎ סוגי‎ 
הנשק ‎ להשמדה ‎ המונית.‎ 

לפרטים ‎ נוספים: ‎ ווו1.00ו3ודו01ו1@3ודוט110ווח6‎ 


תחזית ‎ שחווה: ‎ 350  אלף ‎ מובטלים‎ 


תקציב ‎ המדינה, ‎ שאושר ‎ בכנסת, ‎ אינו ‎ כולל ‎ תשובה ‎ למשבר‎ 
הכלכלי, ‎ אשר ‎ הזניק ‎ את ‎ מספר ‎ המובטלים ‎ ל-257 ‎ אלף ‎ ואת‎ 
שיעור ‎ האבטלה ‎ בישראל ‎ ל-8.4% ‎ מכוח ‎ העבודה.‎ 

לפי ‎ נתוני ‎ הלשכה ‎ המרכזית ‎ לסטטיסטיקה, ‎ במהלך ‎ תשעה‎ 
חודשים, ‎ זינקה ‎ רמת ‎ האבטלה ‎ ב-2.5 ‎ נקודות ‎ האחוז ‎ ומספר‎ 
המובטלים ‎ גדל ‎ ב-80 ‎ אלף ‎ איש.‎ 

מאחר ‎ שנתוני ‎ האבטלה ‎ של ‎ הלמ״ס ‎ מפורסמים ‎ בפיגור ‎ של‎ 
חודשיים, ‎ מעריכים, ‎ כי ‎ שיעור ‎ האבטלה ‎ כיום ‎ גבוה ‎ מ־9% ‎ וכי‎ 
מספרם ‎ של ‎ המובטלים ‎ עומד ‎ על ‎ כ-280 ‎ אלף ‎ איש.‎ 

צופים, ‎ כי ‎ בשנה ‎ הקרובה ‎ תעלה ‎ רמת ‎ האבטלה ‎ ל-11.2%‎ 
מכוח ‎ העבודה, ‎ ומספר ‎ המובטלים ‎ יזנק ‎ לשיא ‎ של ‎ 350  אלף‎ 
באמצע ‎ 2010. ‎ אם ‎ זה ‎ יקרה, ‎ כי ‎ אז ‎ בתוך ‎ שנתיים ‎ יוכפל ‎ מספר‎ 
המובטלים ‎ במשק ‎ -  מ-177 ‎ אלף ‎ מובטלים ‎ ביוני ‎ 2008  ל-350‎ 
אלף ‎ ביוני ‎ 2010. ‎ מדובר ‎ בתוספת ‎ של ‎ כ-100 ‎ אלף ‎ מובטלים‎ 
בשנה, ‎ וכ-170 ‎ אלף ‎ מובטלים ‎ בשנתיים. ‎ המובטלים ‎ החדשים‎ 
צפויים ‎ להגיע ‎ בחודשים ‎ הבאים ‎ מכל ‎ ענפי ‎ המשק, ‎ ובעיקר‎ 
מהתעשייה, ‎ ההיי-טק, ‎ הבנייה ‎ והתיירות.‎ 

עוד ‎ עולה ‎ מהנתונים ‎ של ‎ למ״ס, ‎ כי ‎ ברבעון ‎ הראשון ‎ נרשמה‎ 
ירידה ‎ בתוצר ‎ המקומי ‎ של ‎ 3.7%  (בקצב ‎ שנתי), ‎ וזאת ‎ בהמשך‎ 
לירידה ‎ של ‎ 1.5%  ברבעון ‎ הקודם. ‎ התוצר ‎ העסקי ‎ צנח ‎ ב-‎ 
5.2%  (בהמשך ‎ ל-2.4%), ‎ והתוצר ‎ לנפש ‎ צלל ‎ ב-5.5%, ‎ זאת‎ 
בהמשך ‎ לירידה ‎ של ‎ 3.3%  ברבעון ‎ הקודם.‎ 

היצוא ‎ ירד ‎ ברבעון ‎ הראשון ‎ ב-29.5% ‎ והיבוא ‎ ירד ‎ בשיעור‎ 
חד ‎ של ‎ 40.5%, ‎ זאת ‎ בהמשך ‎ לירידה ‎ של ‎ 28%  שנרשמה‎ 
ברבעון ‎ הקודם. ‎ ההשקעות ‎ ירדוב-22%, ‎ הצריכה ‎ הפרטית‎ 
ירדה ‎ ב-3.5% ‎ ורמת ‎ החיים ‎ צנחה ‎ ב-5.3%. ‎ כמו ‎ כן, ‎ פחתו‎ 
רכישות ‎ מכוניות ‎ ומוצרי ‎ חשמל ‎ בשיעור ‎ של ‎ 17%  לנפש.‎ 

בעקבות ‎ הנתונים, ‎ נראה, ‎ כי ‎ הירידה ‎ בתוצר ‎ המקומי ‎ תגיע‎ 
ב-2009 ‎ ל-2%, ‎ זאת ‎ לעומת ‎ ירידה ‎ של ‎ 1%  בתחזית ‎ האוצר.‎ 
נוכח ‎ זאת ‎ מעריכים, ‎ כי ‎ גם ‎ ב-2010 ‎ לא ‎ תהיה ‎ צמיחה ‎ כלכלית,‎ 
וזאת ‎ לעומת ‎ תחזית ‎ צמיחה ‎ של ‎ 1.5%. ‎ נתונים ‎ אלה ‎ מסבירים‎ 
את ‎ הצפי ‎ לגידול ‎ חד ‎ בשיעור ‎ האבטלה ‎ בחודשים ‎ הבאים.‎ 

עיצומי ‎ הסגל ‎ הזוטר ‎ בירושלים‎ 

הסגל ‎ הזוטר ‎ באוניברסיטה ‎ העברית ‎ פתח ‎ בעיצומים. ‎ חברי‎ 
ארגון ‎ מו״ח, ‎ המייצג ‎ את ‎ הסגל ‎ מחוסר ‎ הקביעות‎ 
באוניברסיטה, ‎ הודיעו ‎ שלא ‎ יעבירו ‎ את ‎ ציוני ‎ סוף ‎ השנה ‎ של‎ 
הסטודנטים ‎ בקורסים, ‎ אותם ‎ לימדו ‎ ותרגלו. ‎ זאת, ‎ בעקבות‎ 
החלטת ‎ האוניברסיטה ‎ לקצץ ‎ משרות ‎ של ‎ סגל ‎ זוטר. ‎ לדברי‎ 
ארגון ‎ המרצים, ‎ הגיעו ‎ ידיעות ‎ ממספר ‎ מחלקות, ‎ המתכננות‎ 
לקצץ ‎ בהעסקת ‎ הסגל ‎ הארעי ‎ "בצורה ‎ דרסטית ‎ ביותר",‎ 
לקראת ‎ שנת ‎ הלימודים ‎ הבאה.‎ 

ארגון ‎ מו״ח ‎ מאגד ‎ כאלפיים ‎ מסטרנטים, ‎ דוקטורנטים,‎ 
עמיתי ‎ הוראה ‎ ומורים ‎ מן ‎ החוץ ‎ מחוסרי ‎ קביעות. ‎ "אם‎ 
האוניברסיטה ‎ לא ‎ תנהיג ‎ מדיניות ‎ של ‎ מינימום ‎ פיטורים, ‎ היא‎ 
גוזרת ‎ בכך ‎ על ‎ שנת ‎ הלימודים ‎ תשס״ט ‎ להתארך ‎ עוד ‎ ועוד",‎ 
אמר ‎ יו״ר ‎ הארגון ‎ ד״ר ‎ הלל ‎ כהן. ‎ מהארגון ‎ הוסיפו ‎ והודיעו,‎ 
כי ‎ ״יש ‎ פיטורים ‎ -  אין ‎ ציונים".‎ 


לדברי ‎ כהן, ‎ "האוניברסיטה ‎ העברית ‎ מצהירה ‎ שבכוונתה‎ 
לעצב ‎ את ‎ המדינה ‎ במישור ‎ הערכי, ‎ ועל ‎ בסיס ‎ טענה ‎ זו ‎ היא‎ 
מבקשת ‎ כספי ‎ ציבור. ‎ אנו ‎ מצפים ‎ מהאוניברסיטה ‎ שההובלה‎ 
הערכית ‎ אליה ‎ היא ‎ שואפת ‎ לא ‎ תתבטא ‎ בפיטורי ‎ עובדים‎ 
ארעיים ‎ ובפגיעה ‎ במגזרים ‎ החלשים ‎ ביותר ‎ באוניברסיטה,‎ 
אלא ‎ בסולידריות ‎ חברתית ‎ בזמן ‎ משבר ‎ כלכלי, ‎ בשמירה ‎ על‎ 
עתודות ‎ כוח ‎ האדם ‎ האקדמי ‎ של ‎ מדינת ‎ ישראל ‎ ובשמירה ‎ על‎ 
איכות ‎ ההוראה ‎ והמחקר ‎ באוניברסיטה, ‎ שחלק ‎ ניכר ‎ מהן‎ 
מוטל ‎ על ‎ כתפי ‎ הסגל ‎ הבלתי ‎ קבוע".‎ 

ברשויות ‎ המקומיות ‎ הערביות:‎ 
שביתה ‎ בשל ‎ מחבק ‎ תקציבי‎ 

הרשויות ‎ המקומיות ‎ הערביות ‎ שבתו ‎ בשבוע ‎ שעבר ‎ על ‎ רקע‎ 
אי-העברת ‎ מלוא ‎ מענקי ‎ האיזון ‎ לרשויות. ‎ משרד ‎ הפנים ‎ מעכב‎ 
את ‎ מענקי ‎ האיזון ‎ בהתנותו ‎ את ‎ ההעברה ‎ בגבייה ‎ של ‎ 50% 
מתשלומי ‎ ארנונה. ‎ כתוצאה ‎ מאי ‎ העברת ‎ מענקי ‎ האיזון,‎ 
עשרות ‎ רשויות ‎ במגזר ‎ הערבי ‎ אינן ‎ משלמות ‎ משכורות‎ 
לעובדים ‎ זה ‎ חודשים ‎ רבים.‎ 

המגזר ‎ הערבי ‎ מונה ‎ 65  רשויות ‎ מקומיות, ‎ מתוכן ‎ -  16 
המנוהלות ‎ בידי ‎ וועדות ‎ ממונות ‎ ואינן ‎ משתתפות ‎ בשביתה.‎ 

ראשי ‎ הרשויות ‎ המקומיות ‎ הערביות ‎ קיימו ‎ ב-15.7 ‎ הפגנה‎ 
מול ‎ הכנסת. ‎ ראמז ‎ גיראיסי, ‎ יו״ר ‎ ועד ‎ ראשי ‎ הרשויות‎ 
הערביות ‎ וראש ‎ עיריית ‎ נצרת, ‎ מסר: ‎ "מצבנו ‎ הכלכלי ‎ קשה,‎ 
שיעור ‎ האבטלה ‎ במגזר ‎ הערבי ‎ הוא ‎ מהגדולים ‎ בארץ. ‎ אין ‎ לנו‎ 
אזורי ‎ תעשייה ‎ והגבייה ‎ שלנו ‎ נעשית ‎ רק ‎ מבתי ‎ מגורים.‎ 
הבנקים ‎ מסרבים ‎ להלוות ‎ לנו ‎ כספים ‎ לתוכניות ‎ הבראה, ‎ ואילו‎ 
המדינה ‎ אינה ‎ מוכנה ‎ להתחייב ‎ או ‎ לתת ‎ לנו ‎ תקציבים ‎ נוספים.‎ 
המגזר ‎ הערבי ‎ בקריסה. ‎ השביתה ‎ היום ‎ היא ‎ רק ‎ תחילת‎ 
המאבק. ‎ אנו ‎ שוקלים ‎ לחבור ‎ לראשי ‎ הרשויות ‎ הדרוזים, ‎ שר‎ 
הפנים ‎ מוכן ‎ לפגוש ‎ אותנו ‎ רק ‎ בתחילת ‎ אוגוסט, ‎ אחרי ‎ דיוני‎ 
התקציב".‎ 

מק״י ‎ -  סניף ‎ תל-אביב‎ 

קורס ‎ קצר ‎ ללימוד ‎ רזי ‎ התקציב‎ 

יתקיים ‎ בימי ‎ ה׳ ‎ בשעה ‎ 19.30,‎ 

בגדה ‎ השמאלית, ‎ אחד ‎ העם ‎ 70, ‎ ת״א.‎ 

המפגש ‎ הראשון: ‎ ביום ‎ ה', ‎ 30.7.‎ 

המפגשים ‎ הבאים: ‎ 6.8, ‎ 13.8.‎ 

הרשמה: ‎ 6293944-03  11  .ןס׳וס‎ .ולוויו ‎ @10ח1‎ 

אזכרה ‎ במלאות ‎ 30  למותה ‎ של‎ 

חיה ‎ תומא‎ 

האמנית ‎ ואשת ‎ השלום‎ 
תיערך ‎ ביום ‎ ד', ‎ 22  ביולי, ‎ בשעה ‎ 1 9.00 

בתיאטרון ‎ אל ‎ מידאן, ‎ מגדל ‎ הנביאים, ‎ חיפה.‎ 

המשפחה ‎ ומכון ‎ אמיל ‎ תומא‎ 

